侍御宴僚屬于番江樓以卧病不克與分韻得四字
作者：喻良能
朝代：宋

paragraphs: 使君自是廊廟器，五馬一麾聊爾耳。
今年清凈獄既空，去歲豐登米不貴。
郡中九賢政可十，京兆三王何足四。
乘閒領客宴江閣，對景題詩忘肉味。
坐間僚屬總文采，筆下波瀾更源委。
夏木陰陰啼鳥喧，烟波渺渺輕帆駛。
錯落觥籌略達尊，從容笑語窮幽意。
嗟予薄命捩翻羹，卧病空齋吟擁鼻。
畫㦸凝香不同賦，白衣送酒猶霑醉。
追攀逸韻苦無才，想像清歡欲生翅。
蘭亭被罰定非佳，金谷望塵吁可媿。
他年江左仰遺風，應有畫圖傳盛事。